
J e g y z ő k ö n y v

Készült: Halásztelek Város Önkormányzat Képviselő-testület 2011. október 27-én, 17,00 órakor megtartott ülésén.

Az ülés helye: Hunyadi Mátyás ÁMK Hangverseny terem (2314 Halásztelek, Somogyi B. u. 50-52.)

Jelen vannak: Szentgyörgyi József polgármester, Szabó Tibor alpolgármester, Erdődi Sándorné, Igaz László Tibor, Lengyel Izabella, Pap Kornél, Stefanik Zsolt, Tóth Endre Attila, Végváriné Nyíri Lídia képviselők
Megjelent meghívottak: Baloghné dr. Nagy Edit jegyző, Csillag Erika igazgatatási irodavezető, Orsós Éva pénzügyi irodavezető, Gyurián Ferenc
Szentgyörgyi József köszönti a testületi ülésen megjelenteket. Megállapítja, hogy a testület 9 fővel határozatképes. Ismerteti, elsőként beszámol az előző testületi ülés óta eltelt időszak fontosabb eseményeiről, majd a lejárt határidejű határozatok végrehajtásáról. Elmondja, az elmúlt időszakban a testület rendkívüli üléseket tartott, mivel a bevételek nem teljesülése, illetve a pályázati pénzek be nem érkezése miatt likviditási gondja van az önkormányzatnak. Az október 15-én lejárt 170 mFt folyószámlahitelt nem tudta az önkormányzat visszafizetni, ezért sürgősen gondoskodni kellett – csökkentett összeggel, 135 mFt-tal – a folyószámlahitel közbeszerzés lebonyolításáról. A közbeszerzés rendben lezajlott, a szerződés aláírásra került, a hivatal működőképessége ezzel biztosítva lett. A pénzügyi bizottság ezzel kapcsolatban jelezte igényét, azzal a kéréssel fordult a hivatal vezetéséhez, hogy minden bizottsági ülésen kapják meg a folyószámla kivonatot. Beszél arról, hogy a 135 mFt-ból kb. 78 mFt közvetlen pályázati forrás hiányzik, illetve alul teljesültek a saját adóbevételek a gazdasági válság miatt. A város nem indította el azokat a beruházásokat, amelyeket tervezett – útépítés, víz és egyéb bővítések –, hiszen ezeknek a finanszírozása nem biztosítható a bevételi oldal nem teljesülése miatt. Összegezve megállapítja, a hivatal takarékon működik, a kötelező kiadásokat teljesítik, de semmilyen önálló kezdeményezést nem indítanak, ami költségekkel jár. A továbbiakban beszámol a lejárt idejű határozatok végrehajtásáról.

	167/2011.(IX.14.) számú Képviselő-testületi határozat:
Halásztelek Város Önkormányzat Képviselő-testülete az intézményekre átruházott hatáskörben 2011. I-VII. hónap között végrehajtott előirányzat módosítások, a központosított állami támogatások és egyéb bevételek miatt a rendelet 3. §-ában megállapított kiadási főösszeget 1.242 eFt-tal, a bevételi főösszeget 1.242 eFt-tal csökkenti és Halásztelek Város Önkormányzata 2011. évi költségvetésének módosított kiadási főösszegét 1.165.285 eFt-ban, valamint módosított bevételi főösszegét 1.165.285 eFt-ban állapítja meg. További intézkedést nem igényel, módosítások átvezetésre kerülnek.

	168/2011.(IX.14.) számú Képviselő-testületi határozat:
Halásztelek Város Önkormányzat Képviselő-testülete a felnőtt korúakra vonatkozó szociális gondoskodás helyi szabályozásáról szóló, 20/2009.(X.30.)Kt. számú rendelettel, és a 4/2010.(XI.29.)Kt. számú rendelettel módosított 7/2009.(III.27.)Kt. számú rendelet szövegét – a Szociális, Egészségügyi és Környezetvédelmi Bizottság 35/2011.(IX.12.) számú határozatában foglalt módosításokkal –  elfogadja. A rendelet kihirdetésre került.

	169/2011.(IX.14.) számú Képviselő-testületi határozat:
Halásztelek Város Önkormányzat Képviselő-testülete a gyermekvédelem helyi rendszeréről szóló 15/2009.(V.29.)Kt. számú rendelettel és a 19/2009.(IX.16.)Kt. számú rendelettel módosított 9/2009.(III.27.)Kt. számú rendelet szövegét elfogadja. A rendelet kihirdetésre került.

	170/2011.(IX.14.) számú Képviselő-testületi határozat:
Halásztelek Város Önkormányzat Képviselő-testülete a rendszeres szociális segélyben részesülő egészségkárosodottnak nem minősülő személyek együttműködési eljárási szabályairól szóló 15/2009.(V.29.)Kt. számú rendelettel módosított 8/2009.(III.27.)Kt. számú rendelet szövegét elfogadja. A rendelet kihirdetésre került.

	171/2011.(IX.14.) számú Képviselő-testületi határozat:
1. Halásztelek Város Önkormányzat Képviselő-testülete a költségvetésben meghatározott bevételtervezet teljesítése érdekében úgy dönt, hogy a 2314 Halásztelek, Merkúr u. 24. sz. 3086/3. hrsz., a Merkúr u. 26. sz. 3086/2. hrsz., és a Merkúr u. 28. sz. 3086/1. hrsz. alatti, valamint a Hold u. 3/A. sz. 2556/1. hrsz., a Hold u. 3/B. sz. 2556/2. hrsz., és a Hold u. 3/C. sz. 2556/3. hrsz. alatti önkormányzati ingatlanok értékesítését – az alábbiak szerint engedélyezi:

2. A jegyző útján felkéri a Műszaki Irodát, hogy a szakértő által becsült kikiáltási árral az ingatlaneladások nyílt licites versenytárgyalásait bonyolítsa le, sikeres versenytárgyalás(ok) esetén, az adás-vételi szerződést készítse el,

3. valamint felkéri a Polgármestert, hogy az adás-vételi szerződést írja alá.

Érdeklődő nem volt.

	172/2011.(IX.14.) számú Képviselő-testületi határozat:
Halásztelek Város Önkormányzatának Képviselő-testülete a Hunyadi Mátyás Általános Művelődési Központ Általános Iskolájába a 2012/2013. tanítási évre történő jelentkezés módját és a felvétel időpontját az alábbiak szerint határozza meg:
Az általános iskolai felvétel időpontja: 2012. április 2-3. (hétfő, kedd) 8-18 óráig 
Helyszíne: Hunyadi Mátyás Általános Művelődési Központ, 2314 Halásztelek, Somogyi Béla u. 50-52.
A határozat kiküldésre került.

	173/2011.(IX.14.) számú Képviselő-testületi határozat:
Halásztelek Város Önkormányzatának Képviselő-testülete úgy dönt, hogy a Tündérkert Óvoda az éves nyitvatartási idejét az alábbiak szerint határozza meg a 2011/2012-es nevelési évre:

- Az iskolai szünetek időtartama alatt ügyeletet kell biztosítani, ha 10 főnél több gyermek részére igénylik az óvodai ellátást. Ügyelet biztosítható abban az esetben is, amennyiben 10 fő vagy annál kevesebb gyermek igényli, és a családok szociális helyzete ezt indokolja.
- A nyári zárás időtartama: 2012. július 02-27.

A határozat kiküldésre került.

	174/2011.(IX.14.) számú Képviselő-testületi határozat:
Halásztelek Város Önkormányzatának Képviselő-testülete úgy dönt, hogy a Tündérkert Óvodában a 2012/2013. nevelési évre történő jelentkezés módját és felvétel időpontját az alábbiak szerint határozza meg: 
Az óvodai felvétel időpontja: 2012. március 26-30. (hétfő-péntek) 8-18 óráig

Helyszíne: Tündérkert Óvoda, 2314 Halásztelek Óvoda u. 1.
Az óvodai felvételről az óvoda vezetője legkésőbb 2012. április 30-ig írásban értesíti az érintett szülőket. A határozat kiküldésre került.

	175/2011.(IX.14.) számú Képviselő-testületi határozat:
Halásztelek Város Önkormányzatának Képviselő-testülete úgy dönt, hogy – a Pénzügyi, Ellenőrző és Településfejlesztési Bizottság által javasolt kiegészítésekkel – az intézmények feladat-megosztási megállapodásának szövegét elfogadja. A módosítások beépítésre kerültek.

	176/2011.(IX.14.) számú Képviselő-testületi határozat:
Halásztelek Város Képviselő-testülete - a helyi önkormányzatok társulásairól és együttműködéséről szóló 1997. évi CXXXV. törvény 4. § -ában foglaltak alapján - úgy dönt, hogy a Szigethalom és Környéke Intézményfenntartó Társulás módosítások átvezetését tartalmazó, 2. sz. melléklet szerinti egységes szerkezetű Társulási Megállapodását elfogadja. A határozat kiküldésre került



	177/2011.(IX.14.) számú Képviselő-testületi határozat:
Halásztelek Város Önkormányzata Képviselő-testülete a Tököl és Térsége Szennyvíztisztító Önkormányzati Társulás 2010. évi munkájáról készült beszámolót, valamint a 2010. évi pénzügyi beszámolót elfogadja. A határozat kiküldésre került

	178/2011.(IX.14.) számú Képviselő-testületi határozat:
Halásztelek Város Önkormányzata Képviselő-testülete a Tököl és Térsége Szennyvíztisztító Önkormányzati Társulás 2011. I. félévi munkájáról készült beszámolót, valamint a 2011. I. félévi pénzügyi beszámolót elfogadja. A határozat kiküldésre került

	179/2011.(IX.14.) számú Képviselő-testületi határozat:
Halásztelek Város Önkormányzata Képviselő-testülete Gubó János (2314 Halásztelek, Malonyai u. 34.) és Bedőné Farkas Gabriella (2314 Halásztelek, Malonyai u. 46.) a vételár 12 havi kamatmentes részletekben történő kiegyenlítésére vonatkozó kérelmének helyt ad, továbbá Berecz Attila és Deczki Szilvia (2314 Halásztelek, Malonyai u. 40.), valamint Habus Szilvia (2314 Halásztelek, Malonyai u. 54.) eladási ár csökkentésére vonatkozó kérelmét elutasítja azzal az engedménnyel, hogy a vételár 24 havi kamatmentes részletekben történő kiegyenlítését engedélyezi. Felkéri a Polgármestert, hogy a döntésről a kérelmezőket írásban értesítse.

Kérelmezők kiértesítve. Földhivatali benyújtás alatt.

	180/2011.(IX.14.) számú Képviselő-testületi határozat:
Halásztelek Város Önkormányzata Képviselő-testülete – a Pénzügyi, Ellenőrző és Településfejlesztési Bizottság javaslatára – úgy dönt, hogy a Tündérkert Óvoda játéktárolójának felújításához a 2011. évi költségvetésben a közkutakra elkülönített keret terhére 200.000,- Ft-ot biztosít. A nettó 200 eFt felújításként betervezésre kerül a következő költségvetési rendeletbe.

	183/2011.(IX.30.) Képviselő-testületi határozat
Halásztelek Város Önkormányzatának Képviselő-testülete jóváhagyja a Halásztelek Város Önkormányzata részére 135.000.000,- Ft összegű folyószámla hitelkeret biztosítására vonatkozó – hirdetmény nélküli tárgyalásos – közbeszerzési eljárás megindítását a szerződéskötéstől számított 1 éves (+100% a Kbt. 50 § (2) bekezdésének megfelelően) futamidőre.
A hitel és járulékai visszafizetésének biztosítékául az önkormányzat költségvetési bevételeit ajánlja fel.
Az önkormányzat kötelezettséget vállal arra, hogy a hitel visszafizetés időtartama alatt a kért hitelt és járulékait a futamidő éveiben - a felhalmozási és tőke jellegű kiadásokat megelőzően - a költségvetésébe betervezi és jóváhagyja, illetve költségvetési előirányzat módosításai során figyelembe veszi.
A képviselő-testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 1990. évi LXV. tv. 88. §. /2/ bekezdésében meghatározott korlátozás alá.
A képviselő-testület felhatalmazza a polgármestert és a jegyzőt, hogy a fenti hitelre vonatkozóan az OTP Bank Nyrt-nél eljárjon, az ügylet egyéb feltételeiben megállapodjon, a hitelszerződést aláírja az Önkormányzat képviseletében. 

A hitelszerződés aláírásra került.

	184/2011.(IX.30.) Képviselő-testületi határozat
Halásztelek Város Önkormányzatának Képviselő-testülete felkéri a Polgármesteri Hivatal vezetőjét, hogy amennyiben a költségvetési elszámolási számla egyenlege meghaladja a -115 mFt-ot, úgy arról 24 órán belül adjon tájékoztatást az elnökön keresztül a Pénzügyi, Ellenőrző és Településfejlesztési Bizottság tagjai számára. Végrehajtás folyamatos.

	185/2011.(X.11.) Képviselő-testületi határozat
Halásztelek Város Önkormányzat Képviselő-testülete a 2011. évi költségvetési előirányzatainak I. féléves teljesítését az alábbiak szerint fogadja el:

Előirányzat megnevezése

2011. I. félévi teljesítés (eFt)

Teljesítés alakulása (%-ban)

Kiadások főösszege

542.228

46,48

Bevételek főösszege

544.741

46,70

Tudomásul véve. 

	186/2011.(X.11.) Képviselő-testületi határozat
Halásztelek Város Önkormányzatának Képviselő-testülete csatlakozni kíván a Bursa Hungarica Felsőoktatási Önkormányzati Ösztöndíjpályázat 2012. évi fordulójához és felhatalmazza a polgármestert a Nyilatkozat (a csatlakozásról, valamint az elektronikus adatbázis használatáról) aláírására, valamint a Bursa Hungarica Felsőoktatási Önkormányzati Ösztöndíjpályázat 2012. évi fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és folyósítása során maradéktalanul az Általános Szerződési Feltételekben foglaltaknak megfelelően jár el.  
A csatlakozás megtörtént, a pályázat kiírásra került, melynek beadási határideje 2011. november 14.


Szentgyörgyi József  kérdéseknek, hozzászólásoknak ad helyt.

Papp Kornél jelzi, a napirend előtti első napirend végén jelezte, hogy szólni kíván, ugyanis az SZMSZ 27.§ (6) bekezdése szerint a polgármester minden ülés elején bejelenti a Képviselő-testületnek az írásban beterjesztett interpellációkat. Az interpellálót az írásbeli bejelentés mellett a szóbeli előterjesztés joga is megilleti. Azt tudomásul vette, hogy az október 11-ei testületi ülésen még nem került sor az október 7-ei interpelláció bejelentésére, illetve tekintettel arra, hogy jelezte szóban kívánja előterjeszteni és szóban is választ kíván rá, ezért úgy véli, a mai rendes ülésen helye van a bejelentések között, illetve az interpellációt a mai ülésen meg kell tárgyalni.
Szentgyörgyi József rámutat arra, az SZMSZ 24.§ 8.) pontja szerint a rendelet-tervezetek, a gazdálkodáshoz kapcsolódó előterjesztések után tárgyalják az interpellációkat, de előre vehetik és megtárgyalhatják. Közli, a kérdést megkapta, arra írásban választ küldött, reméli megkapta képviselőtársa. Javasolja, tárgyalják meg most, így megadja a szót képviselőtársának. 
Végváriné Nyíri Lídia jelzi, jegyzőkönyv hitelesítőket kell előbb választani.

Szentgyörgyi József köszöni a jelzést, megkérdezi, ki jelentkezik jegyzőkönyv hitelesítőnek. Megállapítja, hogy Lengyel Izabella és Stefanik Zsolt jelentkezik. Kéri a testület tagjait, szavazzanak a jegyzőkönyv hitelesítők személyéről. Megállapítja, hogy a testület egyhangúlag elfogadta a jegyzőkönyv hitelesítőket. Napirend előtti hozzászólásnak ad helyt.
Erdődi Sándorné emlékeztet arra, október 13-án megrendezésre került az Idősek Világnapja, a szépkorúak nevében köszöni az ünnepséget, a programot, melyen nagyon jól érezték magukat. A továbbiakban szeretné, ha az általa elmondottak nem elhallgatásra, hanem meghallgatásra kerülnének. A Halásztelki Hírmondó Halásztelek Város Önkormányzatának hivatalos lapja, melyet azért alapított az önkormányzat, hogy hitelesen tájékoztassa a város lakosságát a képviselő-testület döntéseiről, a közélet híreiről, a közéletet érintő eseményekről, természetesen a költségvetésből finanszírozva. Közli, már korábban is volt észrevétele a megjelent írások valódiságáról, de érzése szerint ezt hiába tette. Halásztelken sok olyan lakos van, aki együtt él, vagy élt a várossal és részese volt az eseményeknek, így joggal kérdőjelezik meg az információk hitelességét és valódiságát. Tájékoztat arról, hogy az elmúlt havi Hírmondóban megjelent egy cikk, melynek valódisága nemcsak a lakosság, hanem az ő figyelmét is felkeltette, nevezetesen: „2006-ban a stafétabot átadása pozitív egyenleggel történt.” Feltételezi, hogy képviselőtársa, aki jelenleg a pénzügyi bizottság legaktívabb tagja, csak véletlenül tévesztette össze a két fogalmat, ugyanis a pozitív egyenleg a pozitív eredménnyel nem azonos. A zárszámadást az átmenő tételek, a szállítói követelések nagyban befolyásolják, s ez kimaradt a megjelent cikkből. 2006. októberében az új testület megalakulása után december 31-én, a zárszámadáskor 157.360.601,- Ft lejárt tartozása volt az önkormányzatnak, ebből a VITÉP követelése 156.018.073,- Ft volt, mivel ez a tartozás 2006. júniusában lejárt, év végére a végrehajtás veszélyeztette az önkormányzatot. A közel 160 mFt-os tartozás módosította a pozitív egyenleget, mely a cikk írása során sajnos elhallgatásra került. Az önkormányzat átvette a beruházás ügyintézését, és a vízi-közmű jogutódjaként kénytelen volt kezelni az adósságot, így kényszerült a közel 200 mFt-os hitel felvételére. Hol a pozitív egyenleg, miért a hitel felvétel? Stafétabot átadáskor ez tény volt. A továbbiakban szól arról, hogy az elmúlt ciklusban a polgármester minden alkalommal írt ún. vezércikkeket az újságban, mely korábban – az előző polgármester idején is – gyakorlat volt. Nem fordult elő, hogy a város vezető személyisége nem kapott helyet az újságban. Szeretné, ha ez a szokás megmaradna. Hangsúlyozza, az is megtörtént, hogy helyhiányra hivatkozva nem került be az újságba az esetlegesen más vélemény, azt már nem is feltételezve, hogy az újság szerkesztősége számára sokkal érdekesebb volt egy kulturális eseményről készült kép, vagy egy hirdetés megjelentetése. Ez történt meg az általa megírtakkal is, mely helyhiány nem jelent meg a Hírmondóban. Félvállról odavetett információból tudta meg, hogy a következő számban fog megjelenni, de mellette lesz a reagálás is, melyet érdekesnek tart, mert egy meg nem jelent cikkre ki tud válaszolni. Kérdezi, miért és milyen jogon cenzúrázza a szerkesztőség az írásokat. Nem tartja elfogadható magyarázatnak azt, hogy új formában kívánják az újságban a lakosság véleményét megjelentetni. Tudomása szerint ő még ma képviselő, és a választói bizalmából pont olyan joggal rendelkezik, mint bármelyik képviselőtársa, így szeretné, ha ilyen és hasonló esetek nem fordulnának elő és az általa, illetve a lakosság által leírtak cenzúrázás nélkül helyt kapnának az újságban. Leszögezi, az általa elmondott tényadatokat pénzügyi dokumentumokkal tudja igazolni, azok a valóságnak megfelelnek. 
Papp Kornél jelzi, az interpelláció kapcsán az előbb technikailag szómegvonás történt, mert egy másik témát vettek elő, de maradjanak ennél a témánál. Képviselőasszony cenzúrát emleget, azt említi, hogy helyhiányra hivatkozva a cikkét visszautasította a szerkesztő bizottság. Ezt erős csúsztatásnak minősíti. (Közben a közönség kéri, hogy hangosabban beszéljen, hogy mindenki hallja.) Tekintettel arra, hogy az önkormányzat havonta 87 ezer forintot fizet arra, hogy többek között a képviselő-testületi üléseken is a hangosítás megfelelő színvonalon történjen, bízik abban, hogy a mikrofon megfelelően fogja továbbítani a hangját, vagy nem kell fizetni érte 87 ezer forintot. Ismétli, erős csúsztatás, ahogy képviselőasszony fogalmazott. Minden újság életében van egy lapindító megbeszélés, ahol a határidőket tisztázzák és van egy lapzárta, amikor az anyagot leadják. Jelen esetben a lapzárta megtörtént, a lap betördelése megtörtént, és a kiadó, valamint Polgármester úr egyezsége alapján ekkor a Polgármester úr és minden egyes szerkesztő bizottsági tag megkapja a lapot reagálásra, ezt követően kerül jóváhagyásra a lap. Képviselőasszony írása a lapzárta és a lap betördelése után érkezett, amikor már a lapnak mind a 12 oldala betördelve szerepelt. A szerkesztő bizottság azt a kérdést fogalmazta meg, hogy változatlan formában, betűről-betűre a következő számban, melynek a lapindító megbeszélése a mai napon van, ez az írás helyet kap. Megelőlegezi, biztosan úgy fog a szerkesztő bizottság dönteni, hogy képviselőasszony írása változatlan formában szerepelni fog az újságban és nem lesz rá reagálás. Azt azonban az érintettség jogán kéri megengedni, hogy a későbbiek során ezeket a számadatokat a maga számára tisztázni próbálja, ugyanis képviselőasszony mindig december 31-éről beszél, ő pedig a staféta bot átadásáról tett említést Stoffán Antal volt polgármester laudációjában. Közli, a cikk nem cikk volt, hanem laudációnak az egyszeri leközlése. Végezetül hangsúlyozza, nem történt semmiféle cenzúra, hanem egy betördelt kész lap volt, amikor a levél megérkezett. 
Erdődi Sándorné köszöni Képviselő úr hozzászólását, örül annak, hogy legközelebb megjelenik a cikk, és nyugodt lehet afelől, hogy nem kerül cenzúrázásra az írás, mert erről most megnyugtatták. Tudomása szerint 17 óra 50 perckor volt a lapzárta, és az ő cikke már 12 órakor ott volt. Nem tudja elfogadni azt sem, hogy az ünnepség közepén az újságíró félvállról odavetette, nem fog megjelenni a cikke, majd csak a következő újságban. Úgy gondolja ennek közlésének nem ez volt a megfelelő módja, ez egy furcsa eljárási mód volt. 
Szentgyörgyi József az interpellációnak ad helyt.

Papp Kornél elmondja, 2011. október 3-án, amikor a folyószámlahitel közbeszerzési eljárásának a bíráló bizottságaként ülésezett a pénzügyi bizottság, akkor szembesültek a bizottság tagjai azzal, hogy a szeptember 30-ai testületi ülés előtt 48 órával, tehát szeptember 28-án az ajánlatkérő felhívást kibocsátotta – az önkormányzat képviseletében – Polgármester úr. Nyilván rendkívüli helyzet volt és rendkívüli cselekvést igényelt, azonban a képviselők erről keveset tudhattak. Kérdezi, mi a magyarázat arra, hogy a képviselő-testület tagjai csak a végső pillanatban értesülhettek a város súlyos anyagi gondjairól, a magas folyószámlahitel fenntartásának szükségességéről. Mi az oka annak, hogy csak szeptember 23-án 11 óra 20 perckor hívta össze Polgármester úr a testületi ülést szeptember 29-ére, miközben már jóval korábban, szeptember elején ismeretes volt, hogy a hitel meghosszabbítására van szükség. A képviselők úgy érzékelték, hogy a város működőképessége pengeélen táncolt, minden képviselő odafigyelésére szükség volt ahhoz, hogy meghozzák a szükséges döntéseket. Köszöni, hogy Polgármester úr válaszában köszönetet mondott azért, hogy az együttműködés problémamentes volt ezekben a súlyos pillanatokban, azonban tudni szeretné, hogy miért élezték ki ennyire a helyzetet és miért volt sokáig rejtve a képviselők elől, hogy ennyire súlyos az anyagi helyzet.
Szentgyörgyi József elmondja, az eredeti költségvetési előterjesztésben a 170 mFt folyószámlahitel éves szinten szerepelt. A költségvetés módosításban, illetve a folyószámlahitel elbírálásban a testület lejjebb vette a határidőt, október 15-ére annak fényében, hogy a III. negyedéves időszakban, a szeptember 15-ei adófizetéssel beérkező adótartalmak és az addig beérkező pályázati kifizetések összességében már nem indokolják a folyószámlahitel fenntartását. A III. negyedéves időszak lezárult szeptember 15-ével. Szeptember 18-án tudták mérlegelni az adóbevételek teljesülését, illetve azt, hogy a pályázati források teljesítése mikorra várható. Ennek alapján kezdeményezte a pénzügyi bizottság, illetve a rendes testületi ülés összehívását, s akkor határidő ütközés miatt képviselőtársai kérték a testületi ülés időpontjának elhalasztását. Ekkor a folyószámlahitel hosszabbításában gondolkodott, ugyanakkor a közbeszerzési szakértő tájékoztatta arról, hogy éves szinten a folyószámlahitel meg fogja haladni a közbeszerzési értékhatárt, mely 8 mFt, ezért nem elegendő a folyószámlahitel hosszabbítása, hanem közbeszerzési eljárást kell lebonyolítani. Ezután kapta meg azokat a határidőket, melyek a közbeszerzési eljárás lebonyolításához szükségesek. Egy végső határidőtől tudtak visszafelé számolni, mely az október 14-ei dátum volt. Ettől visszaszámolva 15 nappal előtte kell szerződést aláírni, illetve ettől visszaszámolva kell dönteni a pályázati kiírásról, illetve a bírálásról. Ismerteti, ez egyszemélyes közbeszerzésnek minősül, mivel csak azt tehet ajánlatot, aki az önkormányzat folyószámláját kezeli, jelen esetben az OTP Bank, ezért indította el párhuzamosan a bizottság és a testület összehívásával a közbeszerzési eljárást. A közbeszerzés elindításához a képviselő-testületnek van jogosultsága, a bírálathoz pedig a pénzügyi bizottságnak. Ezért tárgyalt szeptember 30-án a képviselő-testület a közbeszerzés elindításáról, amikor a közbeszerzési kiírás ebből a szempontból megjelent. Szól arról, valóban egy rendkívüli helyzet alakult ki, azonban ő és a testület is levonta ebből a konzekvenciát azzal, hogy 1 + 1 éves folyószámla keretben gondolkodnak, így biztosítva azt, hogy ne kerüljön az önkormányzat a pénzügyi teljesítés peremére. Köszöni képviselőtársai együttműködését. A szerződés aláírása október 14-én megtörtént, így nem került veszélybe az önkormányzat fizetőképessége.
Papp Kornél nem tudja elfogadni Polgármester úr válaszát, ugyanis nem kapott a kérdésére választ, mely az volt, hogy miért ennyire utolsó pillanatban értesültek a képviselők az önkormányzat súlyos anyagi helyzetéről. A könyvvizsgáló véleményének keltezése 2011. szeptember 6., melyben az olvasható, hogy a bevételek alacsony időarányos teljesítést mutatnak, következésképpen a gazdálkodást csak jelentős hitelfelvétellel tudja biztosítani az önkormányzat, ezáltal tovább nőtt az eladósodás mértéke és romlott az önkormányzat likviditási helyzete. A képviselő-testület tagjai pontosan egy hónappal később október 6-án 13 óra 30 perckor kapták meg mindezt e-mailen. Polgármester úr a szeptember 14-ei testületi ülés végén jelezte, hogy rendkívüli testületi ülés összehívására lesz szükség, melynek okát akkor még nem sejtették. Később képviselőtársával minden egyes folyószámla kivonatot áttekintettek és akkor vált láthatóvá, hogy valóban súlyos a helyzet, de a cselekvés hiányát még nem értették. Szeptember 23-án 11 óra 20 perckor történt meg a testület összehívása 29-ére, s ezt követően jelezte, hogy többen távol lesznek ebben az időpontban, majd 26-én kapták meg a 29-ei testületi ülés lemondását. A választ azért nem tudja elfogadni, mert a törvényes határidők betartásával a folyószámla hosszabbítást le lehetett volna bonyolítani, ezért szeretné az ügy tüzetesebb kivizsgálását a pénzügyi bizottság által.

Erdődi Sándorné megjegyzi, ha amikor a folyószámlahitel hosszabbításáról volt szó, akkor elfogadták volna az ő javaslatukat, akkor most erre nem került volna sor. 
Papp Kornél felhívja a figyelmet az SZMSZ 27.§ (9) bekezdésének utolsó mondatára Polgármester úr figyelmét. 
Szentgyörgyi József ismerteti, a képviselő-testület szavaz az interpellációra adott válasz elfogadásáról, amennyiben nem fogadja el azt, akkor megnevezi valamelyik bizottságot az ügy kivizsgálására. A bizottság a következő testületi ülésig megvizsgálja az ügyet, jelentést készít, illetve beszámol a vizsgálat eredményéről. Szavazásra bocsátja az interpellációra adott válasz elfogadását.
188/2011.(X.27.) Képviselő-testületi határozat
Halásztelek Város Önkormányzatának Képviselő-testülete úgy dönt, hogy Papp Kornél képviselő interpellációjára – Polgármester úr által – adott választ elfogadja.
Határidő: 

azonnal
Felelős: 

Szentgyörgyi József polgármester
3 igen

5 nem

0 tartózkodás




e l u t a s í t v a
Szentgyörgyi József bejelenti, mivel a testület nem fogadta el az interpellációra adott választ, ezért javasolja, kérjék fel az Ügyrendi, Közbiztonsági és Bűnmegelőzési Bizottságot az interpelláció, illetve a válasz megvizsgálásával. Szavazásra bocsátja a javaslatot.
189/2011.(X.27.) Képviselő-testületi határozat

Halásztelek Város Önkormányzatának Képviselő-testülete felkéri az Ügyrendi, Közbiztonsági és Bűnmegelőzési Bizottságot, hogy vizsgálja meg Papp Kornél interpellációját, illetve az arra adott választ, a vizsgálat eredményéről tájékoztassa a Képviselő-testületet a következő rendes ülésén.
Határidő: 

elfogadásra:
azonnal



végrehajtásra:
2011. november 24.

Felelős: 

elfogadásért:
Szentgyörgyi József polgármester




végrehajtásért: Tóth Endre Attila ÜKBB elnöke

6 igen

2 nem

1 tartózkodás




e l u t a s í t v a
Szentgyörgyi József ismerteti a napirendi javaslatot. Alpolgármester úr javasolta, hogy a jelenlévő érintettek nagy létszáma miatt a 10. napirendi pontban szereplő önálló képviselői indítványt a rendelet – HÉSZ módosítása – után tárgyalja meg a testület. Kérdezi egyéb javaslat, észrevétel van-e. Mivel nincs, szavazásra bocsátja a módosított napirendi pontokat. 
1.)
A helyi építési szabályzatról szóló többször módosított 8/2005.(IV.06.)számú helyi önkormányzati rendelet módosítása a 2314 Halásztelek, Iskola u. 2/b. 326/1. hrsz. alatti teljes ingatlan VT-1 építési övezetbe történő sorolása érdekében (írásos)


Előterjesztő: Szentgyörgyi József polgármester

2.)
Önálló képviselői indítvány utca átnevezésére (írásos)

Előterjesztő: Lengyel Izabella képviselő
3.)
2314 Halásztelek 082/13, 082/14 és a 082/15 hrsz. alatti ingatlanok megvásárlása (írásos)
Előterjesztő: Szentgyörgyi József polgármester

4.)
Az Önkormányzat 2012. évi ellenőrzési tervének elfogadása (írásos)
Előterjesztő: Baloghné dr. Nagy Edit jegyző

5.)
Tájékoztató a Hunyadi Mátyás ÁMK 2011/2012. tanévindítás tapasztalatairól, intézményi beszámoló elfogadása (írásos)
Előterjesztő: Juhász Zoltánné iskolaigazgató

6.)
Tájékoztató a Tündérkert Óvoda 2011/2012. nevelési évének indításáról, intézményi tanévindítás tapasztalatairól (írásos)
Előterjesztő: Urbán Miklósné óvodavezető

7.)
A Hunyadi Mátyás ÁMK 2011/2012. évi munkaterve (írásos)
Előterjesztő: Juhász Zoltánné iskolaigazgató

8.)
A Tündérkert Óvoda 2011/2012. évi munkaterve (írásos)
Előterjesztő: Urbán Miklósné óvodavezető

9.)

Csepel-sziget és Környéke Többcélú Önkormányzati Társulás Tanácsa Társulási Megállapodás módosítása (írásos)
Előterjesztő: Szentgyörgyi József polgármester

10.) Szigethalom és Környéke Intézményfenntartó Társulás Társulási Megállapodás módosítása (írásos)
Előterjesztő: Szentgyörgyi József polgármester

11.)
Egyebek

- Tóth László kérelme a KUCU-HÚS Kft. bérleti díj tartozása ügyében (írásos)

  Előterjesztő: Szentgyörgyi József polgármester

Zárt ülés:
1./ 
Molnár Valéria étkezési kedvezmény kérelem elutasítása tárgyában benyújtott 
fellebbezése (írásos)
Előterjesztő: Szentgyörgyi József polgármester

2./ 
Császár Margit ápolási díj kérelem elutasítása tárgyában benyújtott 
fellebbezése (írásos)
Előterjesztő: Szentgyörgyi József polgármester

Szentgyörgyi József megállapítja, hogy a testület egyhangúlag elfogadta a napirendeket.
Napirend 1. pontja:

A helyi építési szabályzatról szóló többször módosított 8/2005.(IV.06.)számú helyi önkormányzati rendelet módosítása a 2314 Halásztelek, Iskola u. 2/b. 326/1. hrsz. alatti teljes ingatlan VT-1 építési övezetbe történő sorolása érdekében 

Előterjesztő: Szentgyörgyi József polgármester

Szentgyörgyi József kéri a Pénzügyi Bizottság elnökét, ismertesse a bizottság döntését.

Lengyel Izabella ismerteti, a bizottság az előterjesztés határozati javaslatának elfogadását – 5 igen szavazattal – javasolja a Képviselő-testületnek.

Szentgyörgyi József kérdés, hozzászólás nem lévén szavazásra bocsátja a határozati javaslatot.
190/2011.(X.27.) számú Képviselő-testületi határozat:

Halásztelek Város Önkormányzatának Képviselő-testülete – költséghatékonyság figyelembevételével – támogatja a területén fekvő, és a tulajdonát képező 2314 Halásztelek, Iskola u. 2/b. sz. 326/1 hrsz. alatti óvoda rendeltetésű átmenő telek VT-1 építési övezetben lévő és a Dózsa György út felől Z-1 övezeti lehatárolással érintett ingatlan teljes területének településközpont vegyes területfelhasználásba történő sorolását, valamint a módosítást követően VT-1 építési övezetbe történő sorolását, az ehhez szükséges rendezési tervek módosításával. 

Felkéri a Polgármestert, hogy a fentiek végrehajtása érdekében – a rendezési tervkészítésre vonatkozó – végleges településrendezési szerződést készíttesse el, és írja alá.
Határidő: 
azonnal

Felelős: 
Szentgyörgyi József polgármester
9 igen
0 nem

0 tartózkodás




e l f o g a d v a
Napirend 2. pontja:
Önálló képviselői indítvány utca átnevezésére 

Előterjesztő: Lengyel Izabella képviselő
Szentgyörgyi József szóbeli kiegészítésnek ad helyt.

Lengyel Izabella ismerteti, a Képviselő-testület tagjaként indítványozza a Somogyi Béla utca Liszt Ferenc utcára történő átnevezését. Indoklásként elmondja, az idén október 22-én, Liszt Ferenc születésének 200. évfordulója alkalmából emlékezhetünk meg a világhírű magyar zeneszerző életművéről. Méltó lenne, ha Halásztelek városa ezen évfordulón közterületet nevezne el a kiváló zeneszerzőről, ezért javasolja a Somogyi Béla utcát Liszt Ferenc utcává történő átnevezését. Hozzáteszi, egy esztendővel ezelőtt létesült az a hangversenyterem, amely a Somogyi Béla és az Erkel Ferenc utcák találkozásánál van. Szépen jelképezné azt, hogy Halásztelek elkötelezett a helyi zenei élet fejlesztése terén, hogy e két utca két kiváló magyar zeneszerző nevét viseli. Időközben – augusztus 25-én – a zeneiskola új zongorájának avatásával létrejött a hangversenyteremben az első színvonalas koncert. Az utca átnevezéséből a lakosságnak anyagi terhe nem keletkezik. Hozzáteszi, annak ellenére nem gondolkodott utca átnevezésen, hogy szerinte néhány halásztelki utcára nagyon ráférne az utcanév változtatás, de ez most egy másik kérdés. Jelen esetben azt gondolja, egy ilyen abszolút világhírű magyar ember, mint Liszt Ferenc, akire büszkének kellene lennie minden magyarnak, ez Halásztelken nem igazán egyértelmű. Ugyanakkor olyan neveket viselnek halásztelki utcák, akiket nem igazán tart arra méltónak. 
Szentgyörgyi József kérdéseknek, hozzászólásoknak ad helyt.

Stefanik Zsolt elmondja, több bizottság tárgyalta a javaslatot, s minden bizottsági ülésen elmondták azt, hogy kérdezzék meg a lakosság véleményét, illetve más megoldást is javasoltak, nevezetesen a terem, ahol most ülnek, legyen Liszt Ferencről elnevezve, vagy nevezzenek el másik utcát. Hangsúlyozza, képviselőtársa szerint ez nem jelent anyagi terheket a lakosság számára, mely véleménye szerint ilyen formában nem igaz. A különböző okmányok tényleg ingyenesek, de minden hatósághoz, közműtársasághoz (melyeket felsorol) be kell jelenteni azt, hogy megváltozott az utcanév. Ezekhez el kell menni, s ha más nem az utazásnak vannak költségei. Képviselőtársaival vették a fáradtságot, megkeresték az utca lakosságát, aláírást gyűjtöttek. Az 53 aláírást tartalmazó nyilatkozatban az szerepel, hogy nem értenek egyet az utca átnevezésével. Fontosnak tartja elmondani, hogy csak azokkal íratták alá, akik kötődnek az utcához, ott dolgoznak, de például az iskolát teljes mértékben kihagyták. Személy szerint ő is érintett a kérdésben, hisz neki is vannak bejelentési kötelezettségei, ha megváltozik az utca neve. Hozzáteszi, hárman voltak, akik nem írták alá, az egyiket nem érdekelte milyen utcában lakik, a másik azt mondta aláírja, de amikor mondták neki, hogy ez egy FIDESZ-es indítvány, akkor mégsem írta alá és jó ötletnek tartotta, a harmadik félt aláírni. Átadja Lengyel Izabellának az aláírásokat tartalmazó nyilatkozatot. Hangsúlyozza, ha a FIDESZ frakciót nem érdekli az utca lakóinak véleménye, akkor kéri, hogy igennel szavazzanak. Biztosít arról, hogy MSZP-s képviselőtársaival meghallgatják az utca lakóinak véleményét, és nemmel szavaznak az utca átnevezéséről. 
Papp Kornél közli, képviselőtársa olyan hangot üt meg a testületi ülésen, amely a népképviseleti demokrácia határait súrolja, például színháznak tekinti a képviselő-testült ülését. Rámutat arra, képviselőtársa azt állítja, hogy az előterjesztő képviselőtársa nem kérdezte meg az utca emberét. Halásztelken nemcsak a Somogyi Béla utcában laknak olyan emberek, akik szeretik, szívükön viselik szűkebb pátriájukat, hanem egész Halásztelek területén, függetlenül attól, hogy mikor érkeztek a városba. A Hunyadi ÁMK-ba sem csupán olyan gyermekek, illetve dolgozók járnak, akik ne tekinthetnének fel más példaképre is, mert itt pontosan példaképeket állítanak a fiatalság elé, aki közlekedik Halásztelken a Kossuth Lajos utcában, II. Rákóczi Ferenc úton, a József Attila téren, mind olyan emberek, akikre fel lehet tekinteni. Akkor, amikor Halásztelek község született, Magyarországon egy diktatúra volt, melynek minősítésében reméli, nem téved sokat. Reméli továbbá, hogy szocialista képviselőtársaival talán egyetértenek abban, hogy az 50-es években Magyarországon kemény diktatúra volt és az utcanév adás közben más példaképeket állítottak a fiatalok elé. Hozzáteszi, vannak a történelemben olyan alakok, akik megosztják a magyarságot, és vannak olyanok, akik az összetartozást erősítik. Nem óhajtja a régi utcaneveket minősíteni, azt szeretné jelezni, hogy Liszt Ferenc garantáltan az a művész, az a kiváló magyar ember, akit nemcsak a magyarok vallanak sajátjuknak, hanem többek között az osztrákok is, illetve a horvátok. Október 22-én, amikor az egész világ emlékezett Liszt Ferencre, a róla elnevezett repülőtérről az ő zenéjére szálltak fel a repülők, akkor Halásztelek fölött elnémultak ezek a hangok, Halásztelek nem emlékezhetett Liszt Ferencre a születésnapján. Támogatja azt, hogy egy olyan magyar művész nevét vegye fel Halásztelek egyik utcája, aki összehozza a magyarokat. Úgy gondolja, az ifjúság számára tökéletes példakép Liszt Ferenc és egy olyan intézményben, ahol kiváló zeneoktatás folyik, és abban a teremben, mely egy olyan épületben helyezkedik el, amelyre 375 mFt hitelt vett fel a város, és 250 mFt állami támogatást kapott és ezen felül nem várt módon plusz 100 mFt-ot költött, egy ilyen terem az Erkel Ferenc utca mentén található, s két kiváló zeneszerzőről elnevezett utca találkozásánál lehetne. Mi jobb példa egy zenét tanuló halásztelki gyermeknek. A korban előbbre járó, honfoglaló halásztelkieket - akiket képviselőtársai az ülésre hívtak, hogy az ő véleményüket alátámasszák – ama szempont végiggondolására is biztat, hogy az ifjúságnak példaképek kellenek. A képviseleti demokrácia korát éljük, a képviselőket közvetett népképviselőnek tekintik, mert a választópolgárok választották őket és képviselik a sokszínű választói akaratot. Amennyiben MSZP-s képviselőtársai is a közvetlen demokrácia hívei, akkor ők – a FIDESZ képviselői – is feltehetnek kérdéseket a város polgárainak, példaként említve, hogy eme ülés hangosításáért az önkormányzat tulajdonában lévő berendezésekért szabad-e 87 eFt-ot havonta kifizetni. Erre biztos adnának egy választ, de képviseleti demokrácia van, s úgy gondolja, hogy a képviselők és a polgármester reprezentálják Halásztelek lakosságát, ezért kéri a képviselői indítvány elfogadását.
Erdődi Sándorné emlékezteti képviselőtársát a pénzügyi bizottsági ülésen elhangzottakra, hogy ő maga volt az, aki megkérdezte az indítványt tevő képviselőtársát, illetve elmondta azt, hogy a lakosság megkérdezése nélkül nem tartja helyesnek ezt a javaslatot, s képviselőasszony azt mondta, hogy nem kérdezte meg a lakosokat, ezért úgy gondolja, Papp Kornél képviselőtársa valótlant állít, s arra hivatkozik, hogy az egész városban vannak támogatói. A bizottsági ülésen említést tett arról is, hogy ugyanez történt a Megyedűlő utcában is, ott sem volt közvélemény kutatás, s abból is bonyodalom származott. Leszögezi, a lakosságot meg kell hallgatni.

Stefanik Zsolt véleménye szerint képviselőtársa félreértette a helyzetet, mert valóban nem egy színházban ülnek, hanem ez egy képviselő-testületi ülése. Liszt Ferencről meg kell emlékezni itt Halásztelken is, csak nem ebben a formában. A pénzügyi és az ügyrendi bizottság ülésén is elhangzott, hogy ne a Somogyi Béla utcát nevezzék át, hanem nevezzék el ezt a termet, vagy egy új utcának adják a Liszt Ferenc nevet.
Lengyel Izabella elmondja, a pénzügyi bizottsági ülésen valóban megkérdezte képviselőtársa, hogy megkérdezték-e a lakosságot, azt válaszolta, hogy igen, ez valóban így volt. Azt gondolja, képviseleti demokrácia működik és minden egyes ciklus, minden testületi ülésén a város lakóiról születnek a döntések, az ő megkérdezésük nélkül. Való igaz, jelen pillanatban lesznek néhányan, akiknek bele kell nyúlnia a pénztárcájukba és nem az okmányok cseréjénél, hanem egyéb ügyeik intézésénél fizetniük kell. Hangsúlyozza, ennél sokkal nagyobb döntéseket úgy hoznak meg, hogy még véletlen sem kérdezik meg a lakosságot. 
Papp Kornél közli, képviselőtársát a napirend előtt megtisztelte azzal, hogy nem mondta azt, hogy nem mondott igazat. Képviselőtársa rá keményebb szót használt, amit illendően és kellő tisztlettel szeretne visszautasítani. Felmerül a kérdés, megkérdezték-e a lakosságot akkor, amikor elnevezték akár Somogyi Béláról, akár Ságvári Endréről vagy akár másról halásztelki utcákat. A kérdés költői volt, bár választ hallhattak rá, de minden bizonnyal nem. Örül azoknak a hangoknak, akik a kedves vendégek sorából – a múltra vonatkoztatva is – felerősítették, hogy a lakosságot az igazán fontos ügyekben meg lehet kérdezni. Rámutat arra, képviselőtársai nem voltak ennyire „buzgóak” a lakosság megkérdezésében, amikor döntöttek 375 mFt hitel felvételéről.

A jelen lévő lakosság közbe kiabál, ezért kéri, Polgármester úr tegye lehetővé, hogy a képviselők az esküjüknek megfelelő munkát elvégezhessék a képviselő-testületi ülésen. 

Visszatérve a témához, örült volna, ha a 375 mFt-os hitel felvétele előtt megkérdezték volna a véleményét, és biztos örömmel elmondta volna azt, sajnos erre nem került sor. Maga részéről érti képviselőtársai érvelését is, viszont egy adott ponton ez az érvelés ellent mond a jelenleg hatályos jogszabályoknak, pontosan amilyen anyagi terhekkel riogatják a kedves vendégeket. A lakcím kártya, illetve a forgalmi engedély – amennyiben az utcanév változik – teljesen ingyenes, a közműveknél a bejelentést a Polgármesteri Hivatal valamennyi lakosra nézve egyszerre el tudja végezni. Természetesen magánszemélyek esetében lehetnek olyan okmányok, amelyek ezen kívül is a lakcímet tartalmazzák, ez valóban járhat költségekkel és utazással. Az utazást lehet tehermentesíteni azzal, hogy a kedves Somogyi Béla utcai lakosok megbízhatnak egy, vagy több embert, vagy akár a hivatal valamely munkatársát az ügy intézésével. A költségek enyhítéséhez a maga részéről – melyhez képviselőtársai is csatlakozni tudnak, ha szándékukban áll – felajánlja egy havi tiszteletdíját. Távol áll tőle, hogy anyagi áldozatot kérjen az utca lakosaitól.
Igaz Tibor hozzáteszi, az 1990. évi törvény rendelkezik az egyes okmányok és eljárások illetékéről. Jelenlegi esetben – utcanév változásnál – ez illetékmentes a lakosság részére. 

Szentgyörgyi József további észrevétel a képviselő-testület tagjai részéről nem lévén, szót ad a lakosság részéről megjelenteknek.

Jelencsik Valéria problémája az utcanév változtatással, hogy nem érti, miért a Somogyi Béla utcát kell átnevezni. Somogyi Béla egy tanító volt, egy szociáldemokrata újságíró, akit a fehérterror alatt kivégeztek, és a Dunába dobtak és a Kerepesi temető 20-as parcellájában van eltemetve. Soha nem volt kommunista, tehát nem az önkényuralmi rendszernek a jelképe, a tagja. Véleménye szerint ez nem indokolná, hogy pont a Somogyi Béla utcát kellene elnevezni és az sem, hogy az Erkel Ferenc találkozásánál van. Azt gondolja, hogy Liszt Ferencről méltóképpen megemlékeztek már akkor is, amikor itt a hangversenyzongorát felavatták és minden egyes alkalommal, amikor a zeneiskola koncertet ad és ezek a koncertek nyilvánosak és egyre többen vesznek részt rajta. A Liszt Ferenc év kapcsán lehetne egy hangversenyt adni még a karácsonyi időszakban, hogyha már nem tudnak ebben az évben hirtelen Liszt Ferencről egy utcát elnevezni. Nagy divat Magyarországon az átnevezés, és nem gondolja, hogy bárhol is nagy sikere lett volna ezeknek az átnevezéseknek, Csepelen sem ezt hallotta, Budapesten sem azt hallja, hogy túl nagy sikere lett volna ezeknek az átnevezéseknek. Megítélése szerint nem szerencsés dolog ilyen zaklatott időszakban az embereknek a nem tetszését, haragját kivívni maga ellen bárkinek is. Úgy látja, nagyban megnöveli az önkormányzat munkáját, hogyha rázúdítják az önkormányzat dolgozóira egy egész utcának a sorsát. A térképészeknek, a buszosoknak is lesz ezzel egy kis munkája.. A legfontosabb az, nem hiszi, hogy akik az utcában laknak azok sorba álltak, hogy szeretnék, ha az utca nevüket megváltoztatnák. Ennek a testületnek többségi hatalma van az utcanév megváltoztatásához, de ennek ellenére utána még sorba állhatnak az emberek, hogy ez nem tetszett nekik és ez nem biztos, hogy jó. Hangsúlyozza, nem biztos, hogy egy városon belül ilyen dolog miatt kellene ellentéteket meg feszültségeket kelteni.
Királyné Erzsike elmondja, ő sem a Somogyi Béla utcában lakik, de itt él régóta. Érzése az, hogy senki sem Liszt Ferenc ellen ódzkodik azzal, hogy most azt kérik, ne tegyenek ilyet. Az zavarja, hogy hiába jöttek el ide, kész tények elé vannak állítva, 2012. januártól ez Liszt Ferenc utca lesz, ha tetszik, ha nem. Véleménye szerint ennek nem így kellene működnie egy városban. A hitel kérdésében az a meglátása, hogy abban felelős pénzügyi szakemberek vettek részt. Gyönyörűnek tartja a hangverseny termet, szerinte is lehetne Liszt Ferenc terem, legyen egy emlékkoncert, melyen itt lesz a város lakosság. Az egészben az zavarja, hogy úgy érzi, ez a képviselő-testület amióta működik nagyon sok mindenben 5 a 3 ellen szavaz. Az bántja, hogy évek hosszú sora óta hiába dolgoztak ezért a városért, ha semmibe veszik a szavukat. 
Farkas Lajos kijelenti, ha Stefanik Zsolt színházat játszik, akkor Papp képviselő úr olyan teátrálisan beszélt, hogy a nemzet színésze sem beszél úgy, mint ő. Színházzal kapcsolatban példaként említi Hacsek és Sajót, akiknek a megszemélyesítője Herczeg és a Komlós az életben nem beszéltek egymással, átmentek a másik oldalra, de amikor felmentek a színpadra, akkor alkottak, a közönségnek játszottak a fizetésükért és a tapsért. Hangsúlyozza, a képviselők itt azért vannak, hogy ne a másikat alázzák meg, mert többségben vannak, hanem a város javára dolgozzanak. Papp Kornélt megkeseredett embernek minősíti, kéri, ezt ne vigye rá a testületre.  

Tóth Tibor elmondja, 84 éves, mindig Halásztelken lakott, minden társadalmi munkában részt vett. Azzal kapcsolatban, hogy a lakosságnak semmibe sem fog kerülni az utcanév változás, példaként említi, a legutóbbi tüdőszűrésen eltüntették a kártyáját. Ment az orvoshoz, aki közölte baj van, mert nincs TB kártyája. Az orvos felvilágosította arról, hova kell menni a kártyát pótoltatni. 8 órától 13 óráig ült a megadott helyen, 5 papírt kellett kitölteni, de majdnem mindegyiket ugyanúgy. Be kellett fizetnie 2.200,- Ft-ot, mire befizette kész volt a TB kártyája. Akkor megkérdezi, miért mondják, hogy nem kell fizetni. Le kell utazni Ráckevére, ahol ingyen a telekkönyvi hivatal nem fog foglalkozni velük, a gépkocsi átírásért is fizetni kell, a nyugdíjintézetbe be kell menni, aki vállalkozó, annak még több helyre kell menni. Kérdezi, miért szerepel a papíron, hogy nem kerül pénzbe. A spórolással kapcsolatban elmondja, járt a gát háta mögött, ahol egy nagy markoló és egy dózer volt. Az előző polgármester és a kht. főnöke megengedték, hogy ott a betontól kezdve sok mindent oda hordjanak. Aki most dolgozott ott, azt megkérdezte, hova viszik, azt a választ kapta, hogy széttúrják az egészet. Megkérdezte, lefelé is. Azt a választ kapta, arra már nincs pénz. Felmerül a kérdés, hogy ingyen csinálta-e, vagy pár millióért a földeltakarítást. Tiszteli, becsüli Liszt Ferencet, de ilyen módszerhez nem járul hozzá. 
Szentgyörgyi József elmondja, lakossági feljelentésre, a Környezetvédelmi Hivatal kötelezte az önkormányzatot a tulajdon kitakarítására, azért indult el a beruházás a gát mögötti területen, azaz az odahordott sittet kénytelen az önkormányzat elhordatni. 

Pásztor Józsefné a Kölcsey Ferenc utca 35. szám alatt lakik, de csak személyi igazolvány szerint, ugyanis a lakása telekkönyvileg a 45. szám alatt van, melyet 32 évvel ezelőtt kapott. Időközben volt egy házszám változás a gázprogram alatt, akkor számozták el. Amikor a Kölcsey utcában kiosztották a telkeket, akkor úgy osztották ki, hogy kintről kezdték befelé osztani. Mivel övéké volt a legutolsó ház kiadták, hogy akkor a 46. szám, de mivel páratlan oldal, akkor nem lehet 46., ezért átváltoztatták maguknak 45-re. Mindenhol 45. szerepel. A gázprogramnál átírták, hogy 35., mert akkora rendeződtek a beljebb lévő ingatlanok. Jelenleg felszólította a földhivatal, hogy mivel a házrészét átadta a fiának, a fia lakik a 35. szám alatt az emeleten, ő pedig a földszinten a 45. szám alatt. 20 ezer Ft-ot kellene fizetnie azért, hogy ő is a 35. számban legyen. Minden Somogyi Béla utcai lakosnak azt mondja, hogy 100 ezer Ft-nál alább ne induljon el senki. 
Szentgyörgyi József kéri, egyeztessenek az ügyben, mert a házszám változás miatt az ingatlan tulajdonosnak nem keletkezhet költsége. Valószínűnek tartja, ebből a szempontból félre tájékoztatást történt. 

Benke Sándor közli, amit csinálnak ugyanaz, amit annak idején az MSZMP csinált. Mindenkit meg kellett volna hívni, aki a Somogyi Béla utcában lakik, nemcsak ezt a pár embert. Kérdezi, ki találta ki, hogy át kell nevezni az utcát, megkérdezi tőle mióta lakik Halásztelken.

Lengyel Izabella válasza, 1996 óta. 

Benke Sándor kijelenti, ő már 40 éve itt lakik. A FIDESZ ugyanazt csinálja, amit a kommunisták csináltak, amit elgondolnak, annak úgy kell lenni. 

Szentgyörgyi József további hozzászólás nem lévén, szavazásra bocsátja az utcanév változtatásra vonatkozó javaslatot.

191/2011.(X.27.) számú Képviselő-testületi határozat:

Halásztelek Város Önkormányzatának Képviselő-testülete úgy dönt, hogy a Somogyi Béla utcát 2012. január 1-től Liszt Ferenc utcává nevezi át. 
Határidő: 
azonnal

Felelős: 
Szentgyörgyi József polgármester
4 igen
4 nem

1 tartózkodás




e l u t a s í t v a
Napirend 3. pontja:
2314 Halásztelek 082/13, 082/14 és a 082/15 hrsz. alatti ingatlanok megvásárlása 
Előterjesztő: Szentgyörgyi József polgármester

Szentgyörgyi József kéri a Pénzügyi Bizottság elnökét, ismertesse a bizottság döntését.

Lengyel Izabella ismerteti, a bizottság az előterjesztés határozati javaslatának elfogadását – 5 igen szavazattal – javasolja a Képviselő-testületnek.

Szentgyörgyi József kérdés, hozzászólás nem lévén szavazásra bocsátja a határozati javaslatot.

192/2011.(X.27.) számú Képviselő-testületi határozat:

Halásztelek Város Önkormányzatának Képviselő-testülete úgy dönt, hogy a Halásztelek külterületi, szántó művelési ágban nyilvántartott a hidrológiai „A” védőövezetbe tartozó ingatlanokat:




Hrsz. 082/13


199.000,- Ft




Hrsz. 082/14


190.000,- Ft




Hrsz. 082/15


234.400,- Ft
bruttó forgalmi értékben megvásárolja.

A Képviselő-testület felhatalmazza a Polgármestert az adás-vételi szerződések elkészítésére és aláírására.

Határidő: 
azonnal

Felelős: 
Szentgyörgyi József polgármester
Szentgyörgyi József 


IGEN

Szabó Tibor



IGEN

Erdődi Sándorné


IGEN

Igaz Tibor



IGEN

Lengyel Izabella


IGEN

Papp Kornél



IGEN

Stefanik Zsolt


IGEN

Tóth Endre Attila


IGEN

Végváriné Nyíri Lídia

TARTÓZKODÁS
e l f o g a d v a
Napirend 4. pontja:
Az Önkormányzat 2012. évi ellenőrzési tervének elfogadása 
Előterjesztő: Baloghné dr. Nagy Edit jegyző

Szentgyörgyi József kéri a Pénzügyi Bizottság elnökét, ismertesse a bizottság döntését.

Lengyel Izabella ismerteti, a bizottság 5 igennel javasolja a Képviselő-testületnek a 2012. évi belső ellenőri ütemterv elfogadását.

Szentgyörgyi József kérdés, hozzászólás nem lévén szavazásra bocsátja a határozati javaslatot.

193/2011.(X.27.) számú Képviselő-testületi határozat:

Halásztelek Város Önkormányzatának Képviselő-testülete a 2012. évi belső ellenőri ütemtervet elfogadja. 
Határidő: 
azonnal

Felelős: 
Szentgyörgyi József polgármester
9 igen
0 nem

0 tartózkodás




e l f o g a d v a
Szentgyörgyi József 10 perc szünetet rendel el.

S Z Ü N E T

Napirend 5. pontja:
Tájékoztató a Hunyadi Mátyás ÁMK 2011/2012. tanévindítás tapasztalatairól, intézményi beszámoló elfogadása 
Előterjesztő: Juhász Zoltánné iskolaigazgató

Szentgyörgyi József kéri az Oktatási Bizottság elnökét, ismertesse a bizottság döntését.

Papp Kornél ismerteti, a bizottság egyhangú igen szavazattal javasolja a Képviselő-testületnek a tanévindítás tapasztalatairól készült beszámoló elfogadását.

Szentgyörgyi József kérdés, hozzászólás nem lévén szavazásra bocsátja a határozati javaslatot.

194/2011.(X.27.) számú Képviselő-testületi határozat:

Halásztelek Város Önkormányzatának Képviselő-testülete a Hunyadi Mátyás Általános Művelődési Központ 2011/2012. tanítási év indításáról szóló beszámolóját elfogadja.

Határidő: 
azonnal

Felelős: 
Szentgyörgyi József polgármester
9 igen
0 nem

0 tartózkodás




e l f o g a d v a
Napirend 6. pontja:
Tájékoztató a Tündérkert Óvoda 2011/2012. nevelési évének indításáról, intézményi tanévindítás tapasztalatairól 
Előterjesztő: Urbán Miklósné óvodavezető

Szentgyörgyi József kéri az Oktatási Bizottság elnökét, ismertesse a bizottság döntését.

Papp Kornél ismerteti, a bizottság egyhangú igen szavazattal javasolja a Képviselő-testületnek a nevelési év tapasztalatairól készült beszámoló elfogadását.

Szentgyörgyi József kérdés, hozzászólás nem lévén szavazásra bocsátja a határozati javaslatot.

195/2011.(X.27.) számú Képviselő-testületi határozat:

Halásztelek Város Önkormányzatának Képviselő-testülete elfogadja a Tündérkert Óvoda 2011/2012. nevelési év indításáról szóló beszámolóját.

Határidő: 
azonnal

Felelős: 
Szentgyörgyi József polgármester
9 igen
0 nem

0 tartózkodás




e l f o g a d v a
Napirend 7. pontja:
A Hunyadi Mátyás ÁMK 2011/2012. évi munkaterve 
Előterjesztő: Juhász Zoltánné iskolaigazgató

Szentgyörgyi József kéri az Oktatási Bizottság elnökét, ismertesse a bizottság döntését.

Papp Kornél ismerteti, a bizottság egyhangú igen szavazattal javasolja a Képviselő-testületnek az ÁMK 2011/2012. évi munkatervének elfogadását.

Szentgyörgyi József kérdés, hozzászólás nem lévén szavazásra bocsátja a határozati javaslatot.

196/2011.(X.27.) számú Képviselő-testületi határozat:

Halásztelek Város Önkormányzatának Képviselő-testülete a Hunyadi Mátyás Általános Művelődési Központ 2011/2012. tanítási évre vonatkozó munkatervét elfogadja.

Határidő: 
elfogadásra:
azonnal



végrehajtásra: folyamatos a 2011/2012. tanév végéig
Felelős: 
elfogadásért: 
Szentgyörgyi József polgármester



végrehajtásért: Juhász Zoltánné igazgató

9 igen
0 nem

0 tartózkodás




e l f o g a d v a
Napirend 8. pontja:
A Tündérkert Óvoda 2011/2012. évi munkaterve (írásos)
Előterjesztő: Urbán Miklósné óvodavezető

Szentgyörgyi József kéri az Oktatási Bizottság elnökét, ismertesse a bizottság döntését.

Papp Kornél ismerteti, a bizottság egyhangú igen szavazattal javasolja a Képviselő-testületnek az óvoda 2011/2012. évi munkatervének elfogadását.

Szentgyörgyi József kérdés, hozzászólás nem lévén szavazásra bocsátja a határozati javaslatot.

197/2011.(X.27.) számú Képviselő-testületi határozat:

Halásztelek Város Önkormányzatának Képviselő-testülete a Tündérkert Óvoda 2011/2012. nevelési évre vonatkozó munkatervét elfogadja.

Határidő: 
elfogadásra:
azonnal



végrehajtásra: folyamatos a 2011/2012. nevelési év végéig
Felelős: 
elfogadásért: 
Szentgyörgyi József polgármester



végrehajtásért: Urbán Miklósné óvodavezető
9 igen
0 nem

0 tartózkodás




e l f o g a d v a
Napirend 9. pontja:
Csepel-sziget és Környéke Többcélú Önkormányzati Társulás Tanácsa Társulási Megállapodás módosítása 
Előterjesztő: Szentgyörgyi József polgármester

Szentgyörgyi József kéri az Ügyrendi Bizottság elnökét, ismertesse a bizottság döntését.

Tóth Endre Attila ismerteti, a bizottság 3 igen, 2 nem szavazattal javasolja a Képviselő-testületnek a Csepel-sziget és Környéke Többcélú Önkormányzati Társulás Tanácsa Társulási Megállapodás módosításának elfogadását.

Szentgyörgyi József kérdés, hozzászólás nem lévén szavazásra bocsátja a határozati javaslatot.

198/2011.(X.27.) számú Képviselő-testületi határozat:

Halásztelek Város Képviselő-testülete - a helyi önkormányzatok társulásairól és együttműködéséről szóló 1997. évi CXXXV. törvény 4. § -ában foglaltak alapján - úgy dönt, hogy a Csepel-Sziget és Környéke Többcélú Önkormányzati Társulás Társulási Megállapodásának módosítását és a módosításokat tartalmazó egységes szerkezetű Társulási Megállapodását elfogadja.
Határidő: 
azonnal

Felelős: 
Szentgyörgyi József polgármester

9 igen
0 nem

0 tartózkodás




e l f o g a d v a
Napirend 10. pontja:

Szigethalom és Környéke Intézményfenntartó Társulás Társulási Megállapodás módosítása 
Előterjesztő: Szentgyörgyi József polgármester

Szentgyörgyi József kéri az Ügyrendi Bizottság elnökét, ismertesse a bizottság döntését.

Tóth Endre Attila ismerteti, a bizottság 5 igen szavazattal javasolja a Képviselő-testületnek a Szigethalom és Környéke Intézményfenntartó Társulás Társulási Megállapodás módosításának elfogadását.

Szentgyörgyi József kérdés, hozzászólás nem lévén szavazásra bocsátja a határozati javaslatot.

199/2011.(X.27.) számú Képviselő-testületi határozat:

Halásztelek Város Képviselő-testülete - a helyi önkormányzatok társulásairól és együttműködéséről szóló 1997. évi CXXXV. törvény 4. § -ában foglaltak alapján - úgy dönt, hogy a Szigethalom és Környéke Intézményfenntartó Társulás Társulási Megállapodásának módosítását és a módosításokat tartalmazó egységes szerkezetű Társulási Megállapodását elfogadja.

Határidő: 
azonnal

Felelős: 
Szentgyörgyi József polgármester

9 igen
0 nem

0 tartózkodás




e l f o g a d v a
Szentgyörgyi József ismerteti, az ügyrendi bizottság felkérte a polgármesteri hivatalt, vizsgálja meg a Szigethalom és Környéke Intézményfenntartó Társulással kapcsolatos további lehetőségeket, hiszen Dunaharaszti kilépett, Szigethalom részben kivitte egy intézményegységét, így nem biztos, hogy azok a célok és elképzelések teljesülnek, amelyeket megterveztek. A hivatal elvégzi a feladatot, annak eredményéről az ügyrendi bizottságot tájékoztatja.

Napirend 11. pontja:
Egyebek

- Tóth László kérelme a KUCU-HÚS Kft. bérleti díj tartozása ügyében 
 
 Előterjesztő: Szentgyörgyi József polgármester

Szentgyörgyi József ismerteti, Tóth László kérelmét tárgyalta a Pénzügyi Bizottság, melyet jelzett a kérelmező felé, aki újabb alternatívát – a bérlő átvenné a tartozását is – kíván kilátásba helyezni, ezért ezt újból fogják tárgyalni.  

Napirend 11. pontja:
Egyebek
- Beszámoló a Tököl és Térsége Szennyvíztisztító Önkormányzati Társulás tevékenységéről
  
Előterjesztő: Szentgyörgyi József polgármester

Szentgyörgyi József elmondja, a közbeszerzések elindultak. Reméli, hogy a 2013. évi befejezési időt sikerül betartani ebben az óriási beruházásban. A továbbiakban egyéb bejelentéseknek, észrevételeknek ad helyt.

Igaz Tibor emlékeztet arra, hogy az utcanév tábláknak november 1-jéig el kellene készülnie, de sajnos ez nem valósul meg. Örülne annak, ha minél előbb rendeződne, mert az új település részeken sehol nincs utcanév tábla, mely elég nagy gond pl. a mentőknek. Kérdezi, mi legyen az új határidő. Másik gondolata, az ELMŰ-vel fel kellene venni a kapcsolatot, a közvilágítás megoldásáról bizonyos helyeken. 

Szentgyörgyi József az utcanév táblákkal kapcsolatban elmondja, abba a keretbe tartozik, melyben a beruházásokra, fejlesztésekre került sor. Ezeket azért nem indították el, mert amíg mínuszban van a költségvetés, addig nem mertek terjeszkedni, nehogy a folyószámlahitel likviditása megjelenjen. Bízik abban, hogy nemsokára konszolidálódik a helyzet és pótolni tudják ezeket a hiányosságokat. A közvilágítási lámpatestek kihelyezése az önkormányzat költsége, az előző években 84 ezer Ft-ért rendelték a környezetbarát síküveges energiatakarékos lámpatesteket. Az idei költségvetésben erre nem terveztek jelentős összeget, így a jövő évi koncepcióban tervezni kell ezeket a tételeket. 
Igaz Tibor felhívja a figyelmet arra, hogy a következő évi költségvetésbe ne felejtsék el tervezni a Megyedűlőben a közkutakat, mert sokan laknak ott és távolról viszik a vizet az ingatlanokra.
Szentgyörgyi József elmondja, a Megyedűlő külterületi részének nem elsődleges problémája a víz kérdése, hanem az, hogy az utcák szabályozatlanok, és az utcáknak nincs meg a megfelelő szélessége ahhoz, hogy oda közművek kerüljenek. Az ott lévő ingatlanok több évtizede épültek, emiatt van egy bizonyos jogfolytonosságuk, de az önkormányzat nem tudja azt a területet csatlakoztatni a belterülethez, mert kaotikus telekméretek alakultak ki, kaotikus telektalálkozások vannak, ott nagyfokú felvásárlásra és újraosztásra lenne szükség, de 2005-ben a HÉSZ egy tartalék kertes övezetnek sorolta be, melyet nem kívánt közművekkel ellátni. A közkutakat lehet sűrűbbé tenni, azonban az önkormányzat nem tud az ingatlanok vízellátásában aktív szerepet vállalni, nincs ilyen fejlesztési sorsa ennek a területnek. Hozzáteszi, elméletileg az összes közkutat leszerelhetnék, de mérlegelték, hogy 32 közkút van, melyekre 1.190,- Ft vízdíjat fizet az önkormányzat havonta, ezt mérlegelve úgy döntöttek, hogy ilyen árak mellett nem éri meg leszerelni ezeket a közkutakat, mert nem olyan jelentős költség. Hozzáteszi, ahol megváltozott a funkció a terület körül, ott betették az utcáról a játszótérre a kutakat.
Papp Kornél jelzi, a FIDESZ soraiból 4 képviselőtársa holnap reggel előterjesztést fogalmaz meg arról, hogy a hangversenyterem Liszt Ferenc nevét vegye fel és kéri, Polgármester urat tűzze a következő ülés napirendjére a javaslatot.

Szentgyörgyi József jó megoldásnak tartja, akár az önálló képviselői indítvány módosításában. Az iskola igazgatójának adja meg a szót.

Juhász Zoltánné kérdezi, képviselő-testületi döntés, illetve képviselői indítvány lesz, hogy az ÁMK egyik termét elnevezzék.

Papp Kornél kéri az igazgatóasszonyt, engedje meg a képviselő-testületnek ezt a gesztust és ne érezze beavatkozásnak az igazgatói hatáskörbe. A város és az iskola több ponton összenőtt, többek között a közösségi tér, kultúra, közművelődés területén, pl. ilyen a városi könyvtár, illetve a hangversenyterem. De hasonlóképpen a halásztelki sportklub és az önkormányzat a sportcentrumot illetően. Nem tudni mit hoz a jövő az intézményfenntartást illetően, de úgy gondolja, fontos lenne, hogy egy fenntartói, tulajdonosi döntéssel kerüljön ki ez az elnevezés, mely semennyit nem csorbít igazgatónő épülethasználati jogköréből, ezért kéri, hogy ezt a gesztust engedje meg. 
Szentgyörgyi József köszöni a megjelenést, bejelenti az ülést zárt üléssel folytatják. 

(A zárt ülésről külön jegyzőkönyv készül.) 
K.m.f.


Baloghné dr. Nagy Edit

